b'\n_START_ARTICLE_\nR\xc3\xa4meikk\xc3\xb6lapionokka\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan r\xc3\xa4meikk\xc3\xb6lapionokka on noin 17\xc2\xa0cm. Sel\xc3\xa4st\xc3\xa4\xc3\xa4n laji on v\xc3\xa4rilt\xc3\xa4\xc3\xa4n ruskehtavan oliivinvihre\xc3\xa4 ja p\xc3\xa4\xc3\xa4laeltaan hieman tummempi. Siivet ja pyrst\xc3\xb6 ovat lajilla tuhkanharmaat ja siiviss\xc3\xa4 on kaksi kanelinruskeaa juovaa. Vatsa on v\xc3\xa4rilt\xc3\xa4\xc3\xa4n vihert\xc3\xa4v\xc3\xa4n keltainen ja siin\xc3\xa4 on tummempia raitoja.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nR\xc3\xa4meikk\xc3\xb6lapionokan levinneisyysalue on laikuttainen ja lajia tavataan Kolumbian koillisosista, Perusta, Pohjois-Boliviasta ja Brasiliasta Mato Grosson osavaltiosta. Linnun elinymp\xc3\xa4rist\xc3\xb6\xc3\xa4 ovat bambutiheik\xc3\xb6t, r\xc3\xa4meikk\xc3\xb6inen metsien reunamaiden aluskasvillisuus ja soiset mets\xc3\xa4t. R\xc3\xa4meikk\xc3\xb6lapionokan elinymp\xc3\xa4rist\xc3\xb6t sijaitsevat yleens\xc3\xa4 alle 900 metrin korkeudella merenpinnasta.\n_START_SECTION_\nElintavat\n_START_PARAGRAPH_\nR\xc3\xa4meikk\xc3\xb6lapionokat liikkuvat yleens\xc3\xa4 pareittain. Ravintonaan laji k\xc3\xa4ytt\xc3\xa4\xc3\xa4 hy\xc3\xb6nteisi\xc3\xa4. Linnut voivat istua pitki\xc3\xa4kin aikoja oksilla, kunnes ne nappaavat ravinnokseen ilmassa lent\xc3\xa4v\xc3\xa4n hy\xc3\xb6nteisen. R\xc3\xa4meikk\xc3\xb6lapionokka on kolopesij\xc3\xa4 ja sisustaa puunkolon h\xc3\xb6yhenill\xc3\xa4, el\xc3\xa4inten karvoilla ja lehdill\xc3\xa4. Naaras munii kaksi munaa, jotka ovat ruskehtavia ja joissa on tummanpunaisia pilkkuja.'